+-----------------------------------------------------------------------+
| 6.  โครงการในอนาคต                                                    |
+-----------------------------------------------------------------------+

6.1 โครงการโรงแยกก๊าซธรรมชาติ

เพื่อเป็นการรองรับความต้องการใช้ก๊าซปิโตรเลียมเหลวที่มีแนวโน้มเพิ่มสูงขึ้นและเพื่อผลิตก๊าซอีเทนสำหรับใช้เป็นวัตถุดิบให้กับโครงการขยายกำลังการผลิตของบริษัท
ไทยโอเลฟินส์ จำกัด ปตท. ได้จัดทำโครงการก่อสร้าง
โรงแยกก๊าซธรรมชาติหน่วยที่ 5 ขนาด 530 ล้านลูกบาศก์ฟุตต่อวัน ที่ตำบลมาบตาพุด อำเภอเมือง
จังหวัดระยอง โดย
คณะกรรมการ ปตท. ได้อนุมัติการดำเนินโครงการดังกล่าวเมื่อวันที่ 26 กันยายน 2545
ในวงเงินลงทุนรวมทั้งสิ้น 13,578 ล้านบาท (ณ อัตราแลกเปลี่ยน 45 บาทต่อหนึ่งเหรียญสหรัฐ)
นอกจากนี้ คณะกรรมการส่งเสริมการลงทุน ได้พิจารณาอนุมัติและออกบัตรส่งเสริมการลงทุน
ประเภทกิจการที่ให้ความสำคัญเป็นพิเศษ (กิจการสาธารณูปโภค และบริการพื้นฐาน) เมื่อวันที่ 3
ธันวาคม 2546 ทั้งนี้ คาดว่าโครงการจะแล้วเสร็จในปลายปี 2547
โดยโรงแยกก๊าซธรรมชาติดังกล่าวมีความสามารถในการผลิตอีเทน 520,000 ตันต่อปี
ก๊าซปิโตรเลียมเหลว 646,000 ตันต่อปี และก๊าซ โซลีนธรรมชาติ 177,000 ตันต่อปี

และในปี 2548 ปตท.
วางแผนที่จะเพิ่มประสิทธิภาพในการแยกก๊าซธรรมชาติของโรงแยกก๊าซธรรมชาติหน่วยที่ 1
ที่จังหวัดระยอง โดยการขยายและปรับปรุงประสิทธิภาพ
ซึ่งจะส่งผลให้มีความสามารถในการแยกก๊าซอีเทน
เพิ่มขึ้นอีก 50,000 ตันต่อปี

นอกจากนี้ จากภาวะเศรษฐกิจที่เติบโตอย่างต่อเนื่อง
ทำให้ความต้องการในอุตสาหกรรมปิโตรเคมีมีการขยายตัวตามภาวะเศรษฐกิจ บริษัท
ปิโตรเคมีแห่งชาติ จำกัด (มหาชน) หรือ NPC มีแผนที่จะลงทุนในโครงการขยายกำลังการผลิต
เอทิลีน โดยใช้อีเทนเป็นวัตถุดิบ และโครงการปิโตรเคมีต่อเนื่อง ปตท.
จึงได้ลงนามในบันทึกความเข้าใจในการซื้อขายก๊าซ
อีเทนเพิ่มเติมกับ NPC เมื่อวันที่ 24 กุมภาพันธ์ 2547
เพื่อศึกษาความเป็นไปได้ในการผลิตอีเทนเพิ่มเติมจากโรงแยกก๊าซธรรมชาติหน่วยที่ 2 และ 3
ที่จังหวัดระยอง ประมาณ 390,000 – 500,000 ตันต่อปี
โดยโครงการดังกล่าวจะใช้เงินลงทุนประมาณ 6,670 ล้านบาท (ณ อัตราแลกเปลี่ยน 40
บาทต่อเหรียญสหรัฐฯ และคาดว่าจะแล้วเสร็จในไตรมาสที่ 4 ปี 2549)

6.2 โครงการระบบท่อส่งก๊าซธรรมชาติ (Transmission Pipeline)

คณะรัฐมนตรี เมื่อวันที่ 25 กันยายน 2544 มีมติเห็นชอบตามมติคณะกรรมการนโยบายแห่งชาติ
(กพช.) เมื่อ
วันที่ 10 กันยายน 2544 ในแผนแม่บทระบบท่อส่งก๊าซธรรมชาติฉบับที่ 3 พ.ศ. 2544-2554
เพื่อใช้เป็นกรอบการลงทุนในการก่อสร้างระบบท่อและอุปกรณ์ต่างๆ โดยให้ ปตท.
ติดตามการเปลี่ยนแปลงความต้องการก๊าซฯ เพื่อให้การลงทุนในระบบท่อก๊าซฯ
เป็นไปอย่างมีประสิทธิภาพมากที่สุด

ปัจจุบันความต้องการก๊าซฯ มีการขยายตัวเพิ่มขึ้นตามเศรษฐกิจ
ประกอบกับโครงการโรงไฟฟ้าของบริษัท ยูเนียนเพาเวอร์ดีวีลอปเมนต์ จำกัด
และโครงการโรงไฟฟ้าของบริษัทกัลฟ์เพาเวอร์เจนเนอเรชั่น จำกัด
ได้เปลี่ยนเชื้อเพลิงมาใช้ก๊าซธรรมชาติ ปตท. จึงได้ปรับปรุง
และจัดทำรายละเอียดแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554
ให้สอดคล้องกับประมาณการความต้องการก๊าซธรรมชาติล่าสุด ตามแผนพัฒนากำลังผลิตไฟฟ้าของ
กฟผ. พ.ศ. 2546-2559 (PDP 2003)
โดยจะเพิ่มขีดความสามารถของระบบท่อส่งก๊าซธรรมชาติในทะเลเส้นที่ 3 จาก 1,400
ล้านลูกบาศก์ฟุตต่อวัน เป็น 1,750 ล้านลูกบาศก์ฟุตต่อวัน

ทั้งนี้แผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554 (ปรับปรุง)
ได้รับอนุมัติจากคณะรัฐมนตรี เมื่อวันที่ 9 ธันวาคม 2546
และสำนักงานคณะกรรมการพัฒนาการเศรษฐกิจและสังคมแห่งชาติ เมื่อวันที่ 27 กุมภาพันธ์ 2547
ได้พิจารณาเห็นชอบการดำเนินโครงการต่างๆ ตามแผนแม่บทระบบท่อส่งก๊าซธรรมชาติดังกล่าว
(ยกเว้นโครงการท่อส่งก๊าซธรรมชาติในทะเลไปอำเภอทับสะแก)

แผนแม่บทระบบท่อส่งก๊าซธรรมชาติดังกล่าว
จะช่วยเพิ่มขีดความสามารถสูงสุดของระบบท่อส่งก๊าซธรรมชาติทั้งฝั่งตะวันออกและฝั่งตะวันตกของ
ปตท. รวมเป็น 5,120 ล้านลูกบาศก์ฟุตต่อวัน (ณ ค่าความร้อนจริง) จาก 3,170
ล้านลูกบาศก์ฟุตต่อวัน (ณ ค่าความร้อนจริง) โดยจะใช้เงินลงทุนทั้งสิ้นประมาณ 98,495 ล้านบาท
(ณ อัตราแลกเปลี่ยน 40 บาทต่อหนึ่งเหรียญสหรัฐฯ) ประกอบด้วยการลงทุนดังต่อไปนี้

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์ สูงสุด
    1,300 ล้านลูกบาศก์ฟุตต่อวัน คาดว่าโครงการจะแล้วเสร็จภายในกลางปี 2548

-   โครงการท่อส่งก๊าซธรรมชาติไทรน้อย-โรงไฟฟ้าพระนครเหนือและพระนครใต้
    หรือเดิมเรียกว่าโครงการท่อส่งก๊าซธรรมชาติรอบกรุงเทพฯ และปริมณฑล
    เพื่อเป็นการรองรับความต้องการใช้ก๊าซธรรมชาติของโครงการโรงไฟฟ้าพลังความร้อนร่วมพระนครเหนือและพระนครใต้รวมทั้งการใช้ในภาคอุตสาหกรรม
    และคมนาคมขนส่ง เพื่อช่วยลดมลภาวะในบริเวณกรุงเทพมหานคร และปริมณฑล ปตท.
    มีโครงการที่จะวางท่อส่งก๊าซธรรมชาติขนาดเส้นผ่าศูนย์กลาง 30 นิ้ว เป็นระยะทางประมาณ
    70 กิโลเมตร โดยจะเชื่อมจากท่อส่งก๊าซธรรมชาติราชบุรี-วังน้อย ที่อำเภอไทรน้อย
    ไปยังโรงไฟฟ้าพระนครใต้ และท่อส่งก๊าซธรรมชาติขนาดเส้นผ่าศูนย์กลาง 20 นิ้ว
    เป็นระยะทาง 18 กิโลเมตร จากบางใหญ่ไปยังโรงไฟฟ้าพระนครเหนือ
    มีความสามารถในการส่งก๊าซธรรมชาติสูงสุดรวม 480 ล้านลูกบาศก์ฟุตต่อวัน
    คาดว่าระบบท่อส่งก๊าซฯ จากไทรน้อยไปยังโรงไฟฟ้า
    พระนครใต้จะแล้วเสร็จภายในสิ้นปี 2548
    และส่วนที่ต่อไปยังโรงไฟฟ้าพระนครเหนือจะแล้วเสร็จพร้อมกับโครงการปรับปรุงโรงไฟฟ้าพระนครเหนือของ
    กฟผ.

-   โครงการติดตั้งหน่วยเพิ่มความดันสำรองที่เขตปฏิบัติการระบบท่อส่งก๊าซธรรมชาติ
    จังหวัดราชบุรี
    เพื่อเพิ่มเสถียรภาพและความยืดหยุ่นในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลางมีความสามารถในการส่งก๊าซธรรมชาติสูงสุดรวม
    560 ล้านลูกบาศก์ฟุตต่อวัน คาดว่าโครงการจะแล้วเสร็จประมาณปลายปี 2548

-   โครงการท่อส่งก๊าซธรรมชาติเส้นที่ 3 ในทะเลและบนบก ซึ่งประกอบด้วย

-   โครงการก่อสร้างแท่นพักท่อพีอาร์พี (PTT Riser Platform – PRP)
    คาดว่าโครงการจะแล้วเสร็จประมาณกลางปี 2549

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว จากแท่นพักท่อพีอาร์พี
    ต่อไปยังจังหวัดระยอง เป็นระยะทาง 418 กิโลเมตร
    มีความสามารถในการส่งก๊าซธรรมชาติสูงสุดรวม 1,750 ล้านลูกบาศก์ฟุตต่อวัน
    (หลังติดตั้งหน่วยเพิ่มความดันในทะเล) คาดว่าโครงการจะแล้วเสร็จประมาณต้นปี 2549

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว
    จากระยองเพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง เป็นระยะทางรวม
    110 กิโลเมตร ความสามารถในการส่งก๊าซธรรมชาติสูงสุดรวม 1,070 ล้านลูกบาศก์ฟุตต่อวัน
    (หลังติดตั้งหน่วยเพิ่มความดันบนบก) คาดว่าโครงการจะแล้วเสร็จประมาณต้นปี 2549

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งเจดีเอไปยังแหล่งอาทิตย์ เป็นระยะทาง 95 กิโลเมตร
    มีความสามารถในการส่งก๊าซธรรมชาติสูงสุดรวม 1,000 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2551

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก
    เพื่อเพิ่มความสามารถในการส่งก๊าซธรรมชาติสูงสุด โดยคาดว่าจะแล้วเสร็จประมาณต้นปี
    2551

-   โครงการวางท่อส่งก๊าซธรรมชาติในทะเลและบนบกขนาดเส้นผ่าศูนย์กลาง 32 นิ้ว
    จากจุดเชื่อมต่อจากท่อส่งก๊าซธรรมชาติเส้นที่ 3 ในทะเล
    ไปยังเขตปฏิบัติการระบบท่อส่งก๊าซธรรมชาติ จังหวัดราชบุรี ระยะทางรวม 250 กิโลเมตร
    มีความสามารถในการส่งก๊าซธรรมชาติสูงสุดรวม 460 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2551

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 16 นิ้ว
    จากท่อส่งก๊าซธรรมชาติในทะเลเส้น
    ที่ 3 ไปยังอำเภอทับสะแก จังหวัดประจวบคีรีขันธ์ เป็นระยะทาง 150 กิโลเมตร
    มีความสามารถในการส่งก๊าซธรรมชาติสูงสุดรวม 100 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 32 นิ้ว จากอำเภอวังน้อย
    ไปยังอำเภอแก่งคอย จังหวัดสระบุรี เป็นระยะทาง 50 กิโลเมตร
    มีความสามารถในการส่งก๊าซธรรมชาติสูงสุดรวม 510 ล้าน
    ลูกบาศก์ฟุตต่อวัน คาดว่าโครงการจะแล้วเสร็จประมาณต้นปี 2551

-   โครงการติดตั้งหน่วยเพิ่มความดันของที่พานทอง คาดว่าจะแล้วเสร็จประมาณต้นปี 2551 ทั้งนี้
    ปตท. มีแผนการที่จะขอรับการส่งเสริมการลงทุนสำหรับโครงการต่างๆ
    ตามแผนแม่บทระบบท่อส่งก๊าซธรรมชาติ ฉบับที่ 3
    เนื่องจากกิจการระบบท่อส่งก๊าซธรรมชาติเป็นกิจการขนส่งทางท่อที่ได้รับการส่งเสริมการลงทุน

ทั้งนี้ ปตท. จะดำเนินการขอรับการส่งเสริมการลงทุนจากคณะกรรมการส่งเสริมการลงทุน
ให้กับโครงการต่างๆ ตามแผนแม่บทระบบท่อส่งก๊าซธรรมชาติดังกล่าว
เนื่องจากเป็นกิจการขนส่งทางท่อที่จัดเป็นกิจการที่มีความสำคัญเป็นพิเศษ
ตามนโยบายการส่งเสริมการลงทุนของรัฐบาล

6.3 การจัดตั้งบริษัท ปตท. ท่อส่งก๊าซธรรมชาติ จำกัด จัดเป็นกิจกรรมที่ให้ความสำคัญเป็นพิเศษ

ตามที่คณะรัฐมนตรีมีมติเมื่อวันที่ 10 กรกฎาคม 2544
เห็นชอบแนวทางการแปรรูปการปิโตรเลียมแห่งประเทศไทย
โดยในส่วนของกิจการระบบท่อส่งก๊าซธรรมชาติ ได้มอบหมายให้ ปตท.
รับไปดำเนินการแยกกิจการท่อส่งก๊าซธรรมชาติออกจากกิจการจัดหาและจำหน่าย
ในลักษณะการแบ่งแยกตามบัญชี (Accounting Separation) ก่อนนำ ปตท. เข้า
ระดมทุนในตลาดหลักทรัพย์แห่งประเทศไทย และดำเนินการแยกกิจการตามกฎหมาย (Legal
Separation) ภายใน 1 ปี หลังการนำ ปตท. เข้าระดมทุนในตลาดหลักทรัพย์ฯ
และให้มีการทำสัญญาในการดำเนินการระหว่างกิจการทั้งสอง
เพื่อให้มีการดำเนินการที่แยกออกจากกันอย่างเด็ดขาดนั้น ขณะนี้ ปตท.
อยู่ระหว่างประสานงานกับสำนักงานนโยบายและ
แผนพลังงาน (สนพ.) เพื่อหาแนวทางที่ชัดเจนในการยกเว้นภาษีและค่าธรรมเนียมที่เกี่ยวข้องใดๆ
ที่เกิดขึ้นจากการโอน หรือการทำนิติกรรมอื่นใดที่เกี่ยวกับทรัพย์สินประเภทอสังหาริมทรัพย์ของ ปตท.
ให้แก่ บริษัท ปตท. ท่อส่งก๊าซธรรมชาติ จำกัด
ประกอบกับกระทรวงพลังงานได้ให้มีการศึกษาการปรับปรุงโครงสร้างรัฐวิสาหกิจเพื่อเพิ่มประสิทธิภาพในการทำงาน
โดยการจัดจ้างบริษัท Boston Consulting Group (BCG) ทำการศึกษาดังกล่าว
และการแยกบริษัท ปตท. ท่อส่งก๊าซธรรมชาติ จำกัด
มีความเกี่ยวพันกับการแปรรูปรัฐวิสาหกิจที่กระทรวงพลังงานกำลังพิจารณาทบทวน ดังนั้น
กระทรวงพลังงานจึงได้ให้ ปตท.
ชะลอการดำเนินการแยกกิจการท่อส่งก๊าซธรรมชาติออกจากกิจการจัดหาและจำหน่าย
เพื่อพิจารณาปรับปรุงให้สอดคล้องกับทิศทางการแปรรูปรัฐวิสาหกิจของประเทศต่อไป

6.4 โครงการขยายกำลังการผลิตเอทิลีนของ บริษัท ไทยโอเลฟินส์ จำกัด (มหาชน) 

ปัจจุบัน บริษัทไทยโอเลฟินส์ใช้แนฟธาที่จัดหาจากโรงกลั่นในประเทศเป็นวัตถุดิบหลัก
และเพื่อเป็นการลดต้นทุนการผลิตและเตรียมพร้อมรับภาวะการแข่งขันในอนาคต
บริษัทไทยโอเลฟินส์อยู่ระหว่างดำเนินโครงการเพิ่มกำลังการผลิต
เอทิลีนอีกจำนวน 300,000 ตันต่อปี โดยใช้ก๊าซอีเทนที่ ปตท. ผลิตได้เป็นวัตถุดิบหลัก
โครงการส่วนขยายดังกล่าว จะก่อสร้างแล้วเสร็จในไตรมาสที่ 1 ปี 2548
จะตั้งอยู่บนพื้นที่ที่ตั้งโรงงานโอเลฟินส์ของบริษัทในปัจจุบัน โดยจะใช้สาธารณูปโภคบางอย่างร่วมกัน
โดยใช้เงินลงทุนรวมทั้งสิ้นประมาณ 144 ล้านเหรียญสหรัฐ แบ่งเป็นเงินกู้จำนวน 74
ล้านเหรียญสหรัฐ และเงินทุนจำนวน 70 ล้านเหรียญสหรัฐ ทั้งนี้ ปตท.
ได้ให้การสนับสนุนโดยการซื้อหุ้นเพิ่มทุนของบริษัทจำนวน 3,220 ล้านบาท (เทียบเท่า 70
ล้านเหรียญสหรัฐฯ) โดยได้มีการชำระค่าหุ้นดังกล่าวแล้ว

6.5 โครงการก่อสร้างโรงงานผลิตสาร Phenol

ปัจจุบันประเทศไทยต้องนำเข้า Phenol ปีละประมาณ 150,000 ตัน ซึ่งนำมาใช้ในการผลิต
Bis-phenol A (BPA) และ Polycarbonate (PC) ตามลำดับ ปตท.
ได้เล็งเห็นโอกาสในการผลิต Phenol เพื่อทดแทนการนำเข้า รวมทั้งการผลิต Phenol
ต้องใช้เบนซีนและโพรพิลีนเป็นวัตถุดิบในการผลิต ซึ่งในกลุ่มปิโตรเคมีของ ปตท.
เองมีการผลิตทั้งเบนซีนและโพรพิลีนอยู่แล้ว การลงทุนผลิตสาร Phenol
จึงนับเป็นการเพิ่มมูลค่าให้กับผลิตภัณฑ์ในกลุ่มปิโตรเคมีของ ปตท. อีกด้วย โรงงานผลิตสาร
Phenol จะมีขนาด 200,000 ตันต่อปี โดยจะใช้โพรพิลีนจากบริษัท NPC และ TOC ปริมาณ
95,000 ตันต่อปี และเบนซีนจาก ATC ปริมาณ 180,000 ตันต่อปีเป็นวัตถุดิบ
โดยมีกำหนดที่จะเริ่มก่อสร้างในต้นปี 2548 และจะเริ่มผลิตได้ในช่วงไตรมาสที่ 2 ของปี 2550
โดยมีวงเงินลงทุนทั้งหมด 200 ล้านเหรียญสหรัฐฯ ทั้งนี้ คณะกรรมการ ปตท. มีมติอนุมัติให้ ปตท.
ดำเนินโครงการโดยการร่วมทุนกับบริษัทในเครือและใส่เงินลงทุนในโครงการเป็นจำนวน 48
ล้านเหรียญสหรัฐฯ

6.6 การลงทุนในบริษัท ราชบุรีเพาเวอร์ จำกัด

คณะกรรมการ ปตท. ในการประชุมเมื่อวันที่ 26 กุมภาพันธ์ 2547 ได้มีมติอนุมัติให้ ปตท.
เข้าร่วมทุนในบริษัท ราชบุรีเพาเวอร์ จำกัด ในสัดส่วนร้อยละ 15
โดยเข้าซื้อหุ้นที่ราคามูลค่าที่ตราไว้ (Par Value) หุ้นละ 100 บาท ปัจจุบัน บริษัท
ราชบุรีเพาเวอร์ จำกัด มีทุนจดทะเบียนชำระเต็มมูลค่าแล้วจำนวน 1,665 ล้านบาท ปตท.
จะเข้าซื้อหุ้นในสัดส่วนร้อยละ 15 คิดเป็นมูลค่ารวมทั้งสิ้น 249.75 ล้านบาท

บริษัท ราชบุรีเพาเวอร์ จำกัด ตั้งอยู่ในบริเวณเดียวกันกับโรงไฟฟ้าของบริษัท ผลิตไฟฟ้าราชบุรี
จำกัด ที่อำเภอเมือง จังหวัดราชบุรี โดยเป็นผู้ผลิตไฟฟ้าเอกชนรายใหญ่ (IPP)
จัดตั้งขึ้นเพื่อประกอบกิจการผลิตและจำหน่ายไฟฟ้าให้กับ กฟผ. มีสัญญาซื้อขายไฟฟ้าระยะยาว
อายุสัญญา 25 ปี

บริษัท ราชบุรีเพาเวอร์ จำกัด จะดำเนินการก่อสร้างโรงไฟฟ้าแบบพลังความร้อนร่วม 2 ชุดๆ ละ
700 เมกะวัตต์ มีกำลังการผลิตไฟฟ้ารวม 1,400 เมกะวัตต์ มูลค่าโครงการรวมทั้งสิ้นประมาณ
890 ล้านเหรียญสหรัฐฯ คาดว่าจะมีอัตราส่วนหนี้สินต่อทุน 3:1 โดย ปตท.
จะเป็นผู้จัดหาก๊าซธรรมชาติทั้งหมดให้เพื่อใช้เป็นเชื้อเพลิงในการผลิตไฟฟ้า
และมีกำหนดจ่ายไฟฟ้าเข้าระบบจากโรงไฟฟ้าพลังความร้อนร่วมชุดที่ 1 และ 2
ในเดือนมีนาคมและเดือนมิถุนายน 2551 ตามลำดับ